Επίσκεψη Σόιμπλε στην Αθήνα
"Οι Έλληνες περνούν δύσκολες ώρες, βιώνουν χαλεπούς καιρούς, αλλά πρέπει να συνεχίσουν", σημείωσε ο Γερμανός Υπουργός Οικονομικών
Με τον πρωθυπουργό, Α. Σαμαρά, στο Μέγαρο Μαξίμου, παρουσία των Υπουργών Οικονομικών Γ. Στουρνάρα και Ανάπτυξης Κωστή Χατζηδάκη, συναντήθηκε ο Υπουργός Οικονομικών της Γερμανίας, Β. Σόιμπλε, ο οποίος έφτασε στην Ελλάδα το πρωί της Πέμπτης. Νωρίτερα μιλώντας σε εκδήλωση του Ελληνογερμανικού Επιμελητηρίου, στο πλαίσιο της επίσκεψής του στην Αθήνα, ζήτησε να μην συνεχισθεί η συζήτηση για νέο κούρεμα του ελληνικού δημόσιου χρέους. «Θέλω να ζητήσω από όλους σας να μην συνεχίσετε τη συζήτηση για νέο κούρεμα. Δεν είναι προς όφελός σας», είπε ο κ. Σόιμπλε. «Συμφωνήσαμε υπέρ του δεύτερου προγράμματος και ήταν δύσκολο να το πετύχουμε. Και παρεμπιπτόντως θέλω να σας υπενθυμίσω ότι ο πρώτος Υπουργός Οικονομικών που ήταν υπέρ κουρέματος για την Ελλάδα ήμουν εγώ και για μεγάλο διάστημα ήμουν ο μόνος», είπε. «Πρέπει να παραμείνετε προσηλωμένοι σε αυτά που έχουμε συμφωνήσει. Οτιδήποτε άλλο είναι επικίνδυνο δεν είναι προς όφελος της Ελλάδας». Ωστόσο, ο κ. Σόιμπλε αναφέρθηκε και με θετικά λόγια στην Ελλάδα λέγοντας ότι «νιώθουμε βαθύ σεβασμό για τις προσπάθειες που καταβάλλει η Ελλάδα… Οι Έλληνες περνούν δύσκολες ώρες, βιώνουν χαλεπούς καιρούς, αλλά πρέπει να συνεχίσουν».